****

**Studiju inovāciju centra SalesLabs**

**Vietējās produkcijas Salona (VPS) koncepcija**

VPS Koncepcija nosaka Latvijas-Lietuvas pārrobežu programmas projekta Nr.LLI-184 “SalesLabs for employability competences development / SalesLabs” (turpmāk - projekts) mērķu un uzdevumu sasniegšanu un nodrošina projekta sasniegto rezultātu ilgtspēju un dzīvotspēju pēc projekta noslēguma.

VPS nepieciešamību nosaka Rēzeknes Tehnoloģiju akadēmijas (RTA) nosaukuma un statusa maiņa, uzsverot tehnoloģiju izstrādes, ieviešanas un komercializācijas nozīmi reģiona uzņēmējdarbības un ražošanas veicināšanā, nodrošinot studējošo praktiskās iemaņas produktu attīstībā un komercializācijā, vienuviet iesaistot starpdisciplināru zinātņu nozaru studējošos, docētājus, pētniekus un uzņēmējus.

Ņemot vērā Latvijas inovāciju vides pētījumus[[1]](#footnote-1), kas norāda, ka vājākais inovāciju realizācijas posms ir produktu ieviešana tirgū jeb komercializācija, realizējot VPS koncepciju RTA palielina savu nozīmi un devumu, gan ekonomiskās situācijas uzlabošanā, gan nodarbinātības sekmēšanā reģionā.

VPS mērķis ir nodrošināt studiju procesa inovatīvu raksturu, darba tirgum un reģiona specifikai atbilstošu izglītības saturu, saistošas studijas neformālā vidē un radošu jauno produktu komercializācijas eksperimentālo telpu RTA studējošajiem.

VPS uzdevumi ir:

1. organizēt aktuālu vietējo uzņēmumu jauno produktu ekspozīciju, sekmējot tās komercializāciju (ieviešanu tirgū) un pievienotās vērtības radīšanu, izmantojot augstākās izglītības potenciālu, kā arī demonstrēt RTA akadēmiskā personāla un studentu sniegumu jaunu produktu izstrādē,

funkcijas: nepārtikas reģionu raksturojošo jauno produktu paraugu aktuālās ekspozīcijas uzturēšana, RTA izstrādāto prototipu demonstrēšana, informācijas nodrošināšana par produkcijas ražošanas un patēriņa īpašībām, produktu prezentācijas pasākumu rīkošana pēc pieprasījuma, regulāru tikšanās ar uzņēmējiem rīkošana;

1. nodrošināt vietējās produkcijas testa realizāciju, sniegt reāliem darba apstākļiem pietuvinātu studiju vidi RTA studējošiem, gan praktisko nodarbību un prakses vietu, gan radošās darbnīcas, nodrošinot jaunu produktu noieta izpēti un analīzi vietējiem uzņēmumu produktiem, nodrošināt reģionālai specifikai atbilstošu un uz pieprasījumu balstītu pētniecību RTA zinātniskajam personālam,

funkcijas: produkcijas realizācijas nodrošināšana ar noteiktu Salona darba laiku, atgriezeniskās saites nodrošināšana produkcijas testēšanai, ar patērētāju uzvedību un produktu realizācijas uzlabošanu saistīti pētījumi, studentu un skolnieku mācību ekskursijas un prakses vietu nodrošināšana;

1. organizēt un nodrošināt problēmiskās mācīšanās metodes realizāciju RTA studiju procesā, nodrošinot uzņēmumu piesaisti atbilstoši aktuālajiem studiju kursiem noteiktā studiju semestrī (pēc projekta noslēguma),

funkcijas: uzņēmumu piesaiste RTA studiju semestra SalesLabs problēmiskās mācību sezonas studiju kursiem, “StartLabs season Opening Event” organizācija, uzņēmumu un pasniedzēju – studentu grupu darbu koordinācija, ekskursiju uz uzņēmumiem nodrošināšana, priekšaizstāvēšanās pārbaudes organizēšana, “SalesLabs Session Event” organizēšana, SalesLabs studentu izstrādāto darbu rezultātu uzturēšana.

Lai nodrošinātu VPS uzdevumu un funkciju tālāku īstenošanu pēc projekta noslēguma, RTA nodot VPS noteikto funkciju operēšanu vietējo ražojošo uzņēmumu pārstāvošai kooperatīvai sabiedrībai (VPS operators), kurā RTA ir viens no dibinātājiem, piesaistot citus reģionam nozīmīgus un atpazīstamus vietējos ražotājus (atbilstoši Salona sortimenta prasībām) un nodalot sociāla rakstura uzņēmējdarbību no publiski atvasinātu valsts iestādes (RTA) organizēta studiju un pētniecības procesa.

VPS operatora dalībnieki nodrošina VPS produkcijas iegādi un realizāciju uz vietas, jaunu tirdzniecības kanālu realizāciju, tam nepieciešamos darbiniekus un atbilstošu reklāmas plāna realizāciju, kā arī Problēmiskās mācīšanās metodes realizāciju RTA.

RTA nodod VPS darbībai nepieciešamās telpas un pieguļošo zemi (salons, noliktava) un iekārtas (plaukti, vitrīnas, kases galds, POS termināls, etiķešu printeris) ilgtermiņa nomā, līdz 2023 gadam (projekta uzraudzības periods). Pēc termiņa beigām izvērtē nosacījumus un pagarina līgumu.

Pārējie VPS dalībnieki (vietējie ražotāji) ar biedru naudas iemaksām veido budžetu tekošo izdevumu segšanai (fiksēta summa un procentuāli no realizācijas).

Provizoriskais Budžets 2019.gadam

Operēšanas maksa gadā 400

Algas 12 000

Ieguldījumi (noliktava) 2000

Reklāma (pie ēkas, iepakojums maisiņi) 1600

Transports 1200

Administrēšana 1200

Operēšanas maksas, atvieglojumi par veiktajām investīcijām vai citiem uzlabojumiem, kas veikti VPS telpās un iekārtās reglamentē ilgtermiņa operēšanas līgums, ko izstrādā RTA un paraksta abas puses.

VPS operators ir tiesīgs nodrošināt atsevišķu VPS nosaukumu un korporatīvo stilu ar atsauci uz RTA studiju inovāciju centru SalesLabs.

**Ieteicamais darba laiks:**

Pirmdiena Brīvs

Otrdiena 14 - 18

Trešdiena 14 - 18

Ceturtdiena 14 - 18

Piektdiena 14 - 18

Sestdiena 12 - 15

Svētdiena Brīvs

VPS darba laiks var mainīties atkarībā no sezonalitātes, noslogojuma un pasākumu grafika.

VPS darbinieki un pienākumi. VPS vadība ir valde, kurā ir viens RTA pārstāvis. VPS darbību koordinē VPS administrators (Edgars Provejs). Administratora funkcijas ir nodrošināt VPS uzdevumu realizāciju:

* pilnīgam veikala sortimentam nepieciešamos vietējos (Latgales reģiona) produktus, vienojoties ar ražotāju par sadarbības nosacījumiem, slēdzot sadarbības līgumus;
* ražotāji nodod savu produkciju realizācijai, iepriekš atrunātājā laikā, daudzumā un kvalitātē;
* piegādātajai produkcijai tiek piešķirts 30% uzcenojums;
* veikals realizē vietējo ražotāju produkciju, veicina produkta noietu, ar visiem iespējamajiem līdzekļiem;
* RTA darbiniekiem un studentiem ar ISIC karti tiek piemērota atlaide visām precēm (10%);
* VPS plānots piedāvāt prakses iespējas RTA studentiem, kur varēs gūt praktiskās iemaņas darbam ar kases aparātu, klietnu apkalpošanu, noliktavu uzskaites sistēmu, preču apriti veikalā, pasākumu organizēšanu, tūristu grupu uzņemšanu u.c.

Papildus štata vienība (1/4 slodze) nepieciešama grāmatvedības uzskaites veikšanai, veikala inventarizācijai, u.c.

**Vietējo ražotāju uzņemšanas kārtība tirdzniecības vietā:**

1. Ražotāja juridiskā adrese atrodas Latgales plānošanas reģionā.
2. Sortimenta veidošanā priekšroka tiek dota bioloģiski sertificētām saimniecībām (gadījumos, ja uz vienu produktu kategoriju pretendē vairāki ražotāji).
3. Ražotājs tiek uzaicināts ņemt dalību pasākumā izsūtot viņam iesniegumu un sadarbības līgumu; vai ražotājs izsaka interesi par dalību pasākumā ar iesniegumu un savu piedāvāto produktu sortimentu. VPS izskata pieteicēja atbilstību kritērijiem un tiek izvēlēti interesējošie produkti, kurus izvietot pārdošanā.
4. Tiek slēgts sadarbības līgums starp abām pusēm, atrunājot preču piegādes, apmaksas un kvalitātes uzraudzības nosacījumus (*Pārtikas ražotājiem.* Uz līguma parakstīšanas brīdi, ražotājs garantē, ka ir saņēmis visas nepieciešamās atļaujas no PVD un ievēro visas prasības, kas saistītas ar pārtikas produktu ražošanu)
5. Līgums var tikt lauzts, ja kāda no pusēm nepilda līgumā atrunātās saistības.
6. Piegādi veic ražotājs saviem spēkiem, iepriekš saskaņotā laikā un daudzumā.

**VPS tirdzniecības vietas sortimenta apraksts**

VPS pārtikas sortiments tiek veidots pēc tāda principa, lai, izmantojot vietējos (Latgales reģionā saražotos) produktus, tiktu nosegtas visas galvenās pārtikas produktu grupas un radītu funkcionālu alternatīvu lielveikaliem, kur pilsētas un novada iedzīvotāji vienuviet var iegādāties mājsaimniecībai nepieciešamās pārtikas preces. Sortimentā iekļaut vietējās nozīmes produkti kā arī reģionam raksturīgus pārtikas ar un vietējos produktus ar augstu pievienoto vērtību. Veikala sortimentā pārtikas produktu kategorijā, katrā produktu grupā nedrīkst būt vairāk par 2 dažādu ražotāju produktiem. Tādā veidā nodrošinot lielāku izvēli pircējam, taču arī neveidojot pārlieku iekšējo konkurenci starp ražotājiem. Pārtikas preču sortiments tiek veidots tik plašs, lai spētu, radīt vietējo produktu pieejamību vienuviet un būtu attaisnojams, kā iepirkšanās vieta.

**Sortimenta sastāvs:**

* vietējās identitātes produkti (piemēram, Mežvidu tomāti)
* pārtikas pārstrādes laboratorijā ražotus vai pārstrādātus pārtikas produktus
* augļi - āboli, ogas, meža ogas
* graudaugi, graudaugu produkti, milti, putraimi
* garšvielas, garšvielu maisījumi, ēdienu piedevas, žāvēti augi un augļi
* tējas
* konditoreja – maize, cepumi, bulciņas
* ievārījumi, konservējumi
* siers, biezpiens, krējums, jogurts, piens
* dārzeņi - sīpoli, ķiploki, sezonālie dārzeņi, sēnes, kartupeļi, burkāni
* gaļas produkti – kūpinājumi, konservi, desas, u.c.
* zivis - kūpinātas
* olas - vistu, paipalu
* biškopības produkti
* saldējums

Paralēli gatavās produkcijas tirdzniecībai, veikala apmeklētājiem tiks piedāvāta arī iespēja uz vietas iegādāties un nobaudīt:

1. Karstos dzērienus (kafijas, tējas, karsto šokolādi) un
2. Uz vietas gatavotus bezalkoholiskos kokteiļus un smūtijus
3. Svaigi spiestās sulas
4. Limonādes
5. Pārtikas pārstrādes laboratorijā pagatavotus ēdienus, uzkodas.
6. Sviestmaizes
7. Konditorejas izstrādājumus

Nepārtikas produktu kategorijā tiek iekļauti tikai vietējā, Latgales reģiona ražotāju produkti, kas ir ar augstu pievienoto vērtību un simbolizē vietējo, latgalisko identitāti.

Nepārtikas preču klāsts var mainīties atkarībā no sezonalitātes (piemēram, papildināts sortiments pirms svētku laikā un vasaras sezonā), taču tirdzniecība būs pieejami sekojoši produkti:

* ziepes
* rotaļlietas
* kosmētika
* rotaslietas
* vietējās identitātes un MU *brendinga* preces (T-krekli, auduma iepirkuma somas, magnētiņi, aproces, uzlīmes)
* amatnieku darbi u.c.
* RTA studentu un docētāju darbi

Projekts “Nodarbinātības kompetenču uzlabošana pārdošanas laboratorijās/ SalesLabs” (Nr. LLI-184) tiek īstenots ar Interreg V-A Latvijas – Lietuvas programmas 2014-2020 atbalstu, Rēzeknes Tehnoloģiju akadēmijā.

Kopējās projekta izmaksas ir 524 866,73 EUR. Projekta līdzfinansējums no Eiropas Reģionālās attīstības fonda ir 447 223.32 EUR”

Šis dokuments ir sagatavots ar Eiropas Savienības finansiālo atbalstu.

Par šī dokumenta saturu pilnībā atbild Rēzeknes Tehnoloģiju akadēmija, un tas nekādos apstākļos nav uzskatāms par Eiropas Savienības oficiālo nostāju.

1. Silineviča I, Igavens M, Amantova-Salmane L, A NEW INNOVATIVE PRODUCT PORTFOLIO IN LATVIA AND ITS AVAILABILITY ON THE MARKET (BUSINESS INCUBATION PROGRAMME 2009-2014). DOI: 10.17770/lner2016vol1.8.1852 [↑](#footnote-ref-1)